Stelpurnar okkar máttu sætta sig við aðeins annað tap vetrarins á föstudagskvöld , er þær sóttu Fram U heim í Safamýri í sannkölluðum toppslag Grill 66 deildarinnar . FH-liðið varð fyrir miklu áfalli strax í byrjun leiks þegar Sylvía Björt Blöndal , einn atkvæðamesti leikmaður liðsins í vetur , varð fyrir meiðslum á hné . Lenti hún illa eftir að hafa skorað fyrsta mark leiksins , og kom ekki meira við sögu í leiknum . Við óskum Sylvíu góðs bata , og vonum að ekki sé um alvarleg meiðsli að ræða . Stelpurnar virkuðu slegnar út af laginu í kjölfarið , og var það topplið Framara sem var með yfirhöndina lengst af í fyrri hálfleik . FH-liðið var þó alla jafna ekki langt undan . Britney Cots steig upp svo um munaði og spilaði vel sóknarlega – raunar svo vel , að Framliðið sá sig knúið til að taka hana úr umferð . Það herbragð virkaði vel . Sú truflun leiddi til tapaðra bolta hjá FH-liðinu , sem reyndust því dýrkeyptir . Framarar fóru til hálfleiks með sitt stærsta forskot í leiknum , 17 - 13 . Britney steig vel upp á föstudagskvöld / Mynd : Brynja T. Í síðari hálfleik reyndu stelpurnar allt hvað þær gátu til að snúa leiknum sér í vil , og gáfust þær aldrei upp . Unnu þær þann hálfleik , en það dugði ekki til . Topplið Framara , sem enn hefur ekki tapað stigi í deildinni , stóð uppi sem sigurvegari með tveggja marka mun , 28 - 26 . Eru stelpurnar okkar enn í 2. sæti deildarinnar , 5 stigum á eftir Fram en stigi á undan Selfyssingum . Markahæst í liði FH að þessu sinni var Britney Cots , en hún skoraði 6 mörk . Þær Embla Jónsdóttir , Fanney Þóra Þórsdóttir og Ragnheiður Tómasdóttir voru allar skammt undan með 5 mörk hver . Næsti leikur stelpnanna okkar er á sunnudaginn næstkomandi , 19. janúar , en þá taka þær á móti góðu liði Vals U í Kaplakrika .